[pic] | EURÓPAI BIZOTTSÁG |

Brüsszel, 2010.10.4.

COM(2010) 540 végleges

2010/0269 (NLE)

Javaslat

A TANÁCS VÉGREHAJTÁSI HATÁROZATA

az Olasz Köztársaságnak a közös hozzáadottértékadó-rendszerről szóló 2006/112/EK irányelv 26. cikke (1) bekezdése a) pontjától és 168. cikkétől eltérő intézkedések alkalmazására történő felhatalmazásáról szóló 2007/441/EK határozat módosításáról

INDOKOLÁS

A JAVASLAT HÁTTERE |

A javaslat okai és céljai A közös hozzáadottértékadó-rendszerről szóló, 2006. november 28-i 2006/112/EK irányelv (a továbbiakban: a héairányelv) 395. cikkének (1) bekezdése értelmében a Tanács a Bizottság javaslata alapján egyhangúlag eljárva bármelyik tagállamot felhatalmazhatja arra, hogy az irányelvben foglaltaktól eltérő különös intézkedéseket alkalmazzon a hozzáadottérték-adó beszedésének egyszerűsítésére vagy egyes adócsalások és -kikerülések megelőzésére. A Bizottság Főtitkárságán 2010. február 18-án iktatott levelében az Olasz Köztársaság engedélyt kért arra, hogy folytathassa a bizonyos szállítóeszköz-típusokra vonatkozó héalevonási jogot érintő eltérő intézkedés alkalmazását. A 2006/112/EK irányelv 395. cikke (2) bekezdésének megfelelően a Bizottság 2010. július 13-én kelt levelében tájékoztatta a többi tagállamot az Olasz Köztársaság kérelméről. A Bizottság 2010. július 15-én kelt levelében értesítette az Olasz Köztársaságot arról, hogy birtokában van a kérelem elbírálásához szükséges valamennyi információnak. |

Háttér-információk A héairányelv 168. cikke előírja, hogy az adóalany jogosult az általa fizetendő adó összegéből levonni az adóköteles tevékenységeinek folytatása céljából megvalósított beszerzésekre kivetett héa összegét. A héairányelv 26. cikke (1) bekezdésének a) pontja értelmében ugyanakkor a vállalkozás vagyonát képező termék magáncélokra történő használata ellenérték fejében nyújtott szolgáltatásnak minősül, amennyiben az ilyen termékek hozzáadottérték-adója teljesen vagy részben levonható volt. Ennek következtében a rendszer biztosítja a végső felhasználás megadóztatását, amennyiben az előzetesen felszámított megfelelő héaösszeg levonásra került. A motoros járművek tekintetében esetenként bonyolult és terhes feladatot jelent az adóalanyok számára az üzleti, illetve a magáncélra történő használat elkülönítése és nyilvántartása, az adóhatóságok számára pedig nehézséget okoz a használat tényleges megoszlásának ellenőrzése. A vegyes használatú járművek nagy számából kifolyólag az adócsalás mértéke számottevővé válhat. A héabeszedés egyszerűsítése és az adócsalás elleni küzdelem érdekében az Olasz Köztársaság engedélyt kért és kapott a Tanácstól egy olyan egyedi eltérés alkalmazására, amely lehetővé teszi számára a héalevonás megengedett mértékének 40 %-ra történő korlátozását (a mezőgazdasági és az erdőgazdálkodási vontatóktól eltérő, rendszerint közúti személy- vagy áruszállításra használatos, legfeljebb 3 500 kg megengedett legnagyobb össztömegű és a vezetőülésen kívül legfeljebb nyolc üléssel rendelkező) motoros közúti járművek tekintetében.[1] Megjegyzendő azonban, hogy az említett korlátozás hatálya nem terjed ki bizonyos járműkategóriákra, nevezetesen az adóalany munkaeszközét képező, az autósiskolákban oktatási célra használt, a bérbeadás vagy lízing céljára használt, a kereskedelmi ügynökök által használt és a taxiként használt járművekre. Ezzel egyidejűleg a vállalkozások mentesülnek a magáncélú használathoz kapcsolódó adó elszámolása alól. A fent említett határozat 6. cikkében foglaltaknak megfelelően az Olasz Köztársaság benyújtotta a szóban forgó határozat alkalmazásának első két évéről szóló jelentését, amely magában foglalja a százalékos korlátozás értékelését is. Az Olasz Köztársaság által a jelentésben közölt információkból az derül ki, hogy – tekintettel különösen az Olasz Köztársaságban működő kisvállalkozások nagy számára – a 40 %-ra való korlátozás továbbra is megfelel a tényleges körülményeknek, ezért azt helyénvaló fenntartani. Az időbeli hatály meghosszabbítását ugyanakkor indokolt időben korlátozni, lehetővé téve ezáltal annak értékelését, hogy az eltérés alapjául szolgáló feltételek továbbra is fennállnak-e. Ezért a javaslat értelmében az eltérés időbeli hatálya 2013 végéig meghosszabbodik, az Olasz Köztársaság pedig felkérést kap arra, hogy amennyiben az időbeli hatály újbóli, az említett határidőn túlra történő meghosszabbítását tervezi, nyújtson be új jelentést. Amennyiben az említett határidőt megelőzően olyan uniós szabályok lépnek hatályba, amelyek az e területre vonatkozó adólevonási jogot érintő korlátozásokat szabályozzák, a határozat minden esetben hatályát veszti. |

Meglévő rendelkezések a javaslat által érintett területen A héairányelv 176. cikke előírja, hogy a Tanács megállapítja, mely kiadások nem jogosítanak a héa levonására. Ennek megtörténtéig a tagállamok felhatalmazást kapnak az 1979. január 1-jén hatályban lévő korlátozások fenntartására. Emiatt számos olyan, a korábbi helyzetet fenntartó („standstill”) rendelkezés létezik, amely korlátozza a gépjárművekkel kapcsolatos héalevonási jogot. Ezenkívül más tagállamok számára is engedélyeztek már hasonló levonási korlátozásokat a héairányelv 395. cikke alapján. A Bizottság 2004-ben javaslatot[2] terjesztett elő, amely szabályokat tartalmaz arra vonatkozóan, hogy a kiadások mely fajtái eshessenek a levonási jogot érintő korlátozás alá, ám ezidáig nem sikerült megállapodásra jutni a Tanácson belül a szóban forgó javaslat ügyében. |

Összhang az Unió egyéb szakpolitikáival és célkitűzéseivel Tárgytalan. |

KONZULTÁCIÓ AZ ÉRDEKELTEKKEL; HATÁSVIZSGÁLAT |

Konzultáció az érdekeltekkel |

Tárgytalan. |

Szakértői vélemények összegyűjtése és felhasználása |

Külső szakértők bevonására nem volt szükség. |

Hatásvizsgálat A javaslat a héacsalás megakadályozását és az adókivetésre vonatkozó eljárás egyszerűsítését szolgálja, ezért hatása várhatóan kedvező lesz. Az eltérés szűk alkalmazási köre és időben korlátozott alkalmazása miatt e hatás mindenképpen korlátozott lesz. |

A JAVASLAT JOGI ELEMEI |

A javaslat összefoglalása Az Olasz Köztársaság felhatalmazása arra, hogy továbbra is alkalmazza azt a héairányelvben foglaltaktól eltérő intézkedést, amely 40 %-ra korlátozza az adóalany által levonató héa mértékét a nem kizárólag üzleti célra használt motoros közúti járművekkel kapcsolatos kiadások esetében. A levonási jog korlátozása esetén az adóalany mentesül a járművek magáncélú használatára kivetett héa elszámolásának kötelezettsége alól. Az intézkedés időbeli hatályának meghosszabbítása iránti esetleges kérelemhez jelentést kell mellékelni az eltérés alkalmazásáról. |

Jogalap A közös hozzáadottértékadó-rendszerről szóló, 2006. november 28-i 2006/112/EK héairányelv 395. cikke. |

A szubszidiaritás elve A javaslat az Európai Unió intézményeinek kizárólagos hatáskörébe tartozik, ezért a szubszidiaritás elve nem alkalmazható. |

Az arányosság elve A javaslat megfelel az arányosság elvének a következők miatt: |

A határozat engedélyt ad egy tagállam számára annak saját kérelme alapján, kötelezettséget tehát nem keletkeztet. |

Mivel az eltérés alkalmazási területe korlátozott, a különös intézkedés arányban áll a kitűzött céllal. |

A jogi aktus típusának megválasztása |

Javasolt aktus: határozat. |

Más jogi aktus nem felelne meg a következők miatt: A héairányelv 395. cikke értelmében a hozzáadottérték-adóra vonatkozó közös szabályoktól kizárólag úgy lehet eltérni, ha arra a Tanács a Bizottság javaslata alapján egyhangú döntéssel felhatalmazást ad. A legmegfelelőbb jogi aktus a tanácsi végrehajtási határozat, hiszen ez egy-egy tagállamnak is címezhető. |

KÖLTSÉGVETÉSI VONZATOK |

A javaslatnak nincsenek az uniós költségvetést érintő vonzatai. |

KIEGÉSZÍTő INFORMÁCIÓK |

Felülvizsgálatra/módosításra/megszüntetésre vonatkozó rendelkezés |

A javaslat felülvizsgálati, valamint megszüntetési záradékot tartalmaz. |

2010/0269 (NLE)

Javaslat

A TANÁCS VÉGREHAJTÁSI HATÁROZATA

az Olasz Köztársaságnak a közös hozzáadottértékadó-rendszerről szóló 2006/112/EK irányelv 26. cikke (1) bekezdése a) pontjától és 168. cikkétől eltérő intézkedések alkalmazására történő felhatalmazásáról szóló 2007/441/EK határozat módosításáról

AZ EURÓPAI UNIÓ TANÁCSA,

tekintettel az Európai Unió működéséről szóló szerződésre,

tekintettel a közös hozzáadottértékadó-rendszerről szóló, 2006. november 28-i 2006/112/EK tanácsi irányelvre[3] és különösen annak 395. cikke (1) bekezdésére,

tekintettel az Európai Bizottság javaslatára,

mivel:

1. Olaszország a Bizottság Főtitkársága által 2010. február 18-án iktatott levelében felhatalmazást kért egy, a 2006/112/EK irányelv 26. cikke (1) bekezdésének a) pontjától és 168. cikkétől eltérő intézkedés időbeli hatályának meghosszabbítására annak érdekében, hogy továbbra is korlátozhassa a héalevonási jogot a nem kizárólag üzleti célra használt motoros közúti járművek bizonyos kategóriáival kapcsolatos kiadások esetében.

2. A Bizottság 2010. július 13-án kelt levelében tájékoztatta a többi tagállamot Olaszország kérelméről. A Bizottság 2010. július 15-én kelt levelében értesítette Olaszországot arról, hogy birtokában van a kérelem elbírálásához szükséges valamennyi információnak.

3. Az Olasz Köztársaságnak a közös hozzáadottértékadó-rendszerről szóló 2006/112/EK irányelv 26. cikke (1) bekezdése a) pontjától és 168. cikkétől eltérő intézkedések alkalmazására történő felhatalmazásáról szóló, 2007. június 18-i 2007/441/EK tanácsi határozatban[4] foglaltak értelmében Olaszország felhatalmazást kapott arra, hogy 40 %-ra korlátozza a hozzáadottérték-adó (héa) levonásának megengedett mértékét a nem kizárólag üzleti célra használt motoros közúti járművekkel kapcsolatos kiadások esetében. A 2007/441/EK határozatban szerepel továbbá az az előírás is, miszerint nem tekintendő ellenérték fejében nyújtott szolgáltatásnak az olyan járművek magáncélú használata, amelyek a szóban forgó határozat értelmében levonási jogra vonatkozó korlátozás hatálya alá esnek. A 2007/441/EK határozat ezenkívül tartalmazza a hatálya alá tartozó járművek és kiadások meghatározását, valamint azon járművek jegyzékét, amelyek kifejezetten ki vannak zárva a határozat alkalmazási köréből.

4. A 2007/441/EK határozat 6. cikkében foglaltaknak megfelelően Olaszország benyújtotta a Bizottsághoz a határozat alkalmazásának első két évéről szóló jelentését, amely magában foglalja a százalékos korlátozás értékelését is. Az Olaszország által szolgáltatott információkból kitűnik, hogy a levonási jogra vonatkozó 40 %-os korlátozás továbbra is megfelel a tényleges körülményeknek az érintett járművek üzleti, illetve nem üzleti célú használatát illetően. Ezért indokolt felhatalmazni Olaszországot arra, hogy meghatározott ideig, nevezetesen 2013. december 31-ig folytassa az intézkedés alkalmazását.

5. Amennyiben Olaszország célszerűnek ítéli meg az időbeli hatály újbóli, 2013 utánra történő meghosszabbítását, legkésőbb 2013. április 1-jéig be kell nyújtania a Bizottsághoz egy új jelentést és a meghosszabbítás iránti kérelmet.

6. 2004. október 29-én a Bizottság javaslatot fogadott el a hozzáadottértékadó-kötelezettségek egyszerűsítése végett a 77/388/EGK irányelv megváltoztatásáról szóló tanácsi irányelvre vonatkozóan[5]. Indokolt úgy rendelkezni, hogy az e határozatban meghatározott eltérő intézkedések az említett módosító irányelv hatálybalépésének időpontjában veszítsék hatályukat, amennyiben ez az időpont korábbra esik, mint az e határozatban megjelölt lejárati időpont.

7. Az eltérés nincs hatással az Unió hozzáadottérték-adóból származó saját forrásaira.

8. Ezért a 2007/441/EK határozatot ennek megfelelően módosítani kell,

ELFOGADTA EZT A HATÁROZATOT:

1. cikk

A 2007/441/EK határozat a következőképpen módosul:

1. A 6. cikk helyébe a következő szöveg lép:

„6. cikk

Az e határozatban említett intézkedések időbeli hatályának meghosszabbítására vonatkozó kérelmet legkésőbb 2013. április 1-jéig kell benyújtani a Bizottsághoz.

A szóban forgó intézkedések időbeli hatályának meghosszabbítása iránti kérelemhez mellékelni kell egy olyan jelentést, amely magában foglalja a nem kizárólag üzleti célra használt motoros közúti járművekkel kapcsolatos kiadásokra kivetett héa levonására vonatkozó jog tekintetében alkalmazott százalékos korlátozás értékelését.”

2. A 7. cikk helyébe a következő szöveg lép:

„7. cikk

E határozat a motoros közúti járművekkel kapcsolatos, a teljes mértékű hozzáadottértékadó-levonásból kizárt kiadásokat meghatározó uniós szabályok hatálybalépésének napján, de legkésőbb 2013. december 31-én hatályát veszti.”

2. cikk

Ezt a határozatot 2011. január 1-jétől kell alkalmazni.

3. cikk

Ennek a határozatnak az Olasz Köztársaság a címzettje.

Kelt Brüsszelben,

a Tanács részéről

az elnök

[1] A Tanács 2007/441/EK határozata (2007. június 18.) az Olasz Köztársaságnak a közös hozzáadottértékadó-rendszerről szóló 2006/112/EK irányelv 26. cikke (1) bekezdése a) pontjától és 168. cikkétől eltérő intézkedések alkalmazására történő felhatalmazásáról (HL L 165., 2007.6.27., 33. o.)

[2] COM(2004)728 végleges (HL C 24., 2005.1.29., 10. o.).

[3] HL L 347., 2006.12.11., 1. o.

[4] HL L 165., 2007.6.27., 33. o.

[5] COM(2004) 728 végleges.